ཁ་སྔོན་སྤྱི་ཟླ་གསུམ་པའི་ཚེས་བཅུ་བཞིའི་ཉིན་།བཞུགས་སྒར་རྡ་རམ་ས་ལར་འཚོགས་པའི་སྐབས་བཅུ་བཞི་པའི་བོད་མི་དམངས་སྤྱི་འཐུས་ལྷན་ཚོགས་ཀྱི་ཚོགས་དུས་བཅུ་གཅིག་པའི་ཐོགགོང་ས་ཏྭ་ལའི་བླ་མ་མཆོག་ནས་ད་ཆ་སྐུ་ཉིད་ཀྱི་བཙན་བྱོལ་བོད་གཞུང་གི་ཆབ་སྲིད་ཀྱི་ཐུགས་འགན་ཐམས་ཅད་།མི་དམངས་ཀྱི་འོས་འདེམས་བྱས་པའི་འགོ་ཁྲིད་སོ་སོར་གནང་རྒྱུ་དང་།ཐེངས་དེའི་གྲོས་ཚོགས་ཀྱི་ཚོགས་དུས་དེའི་ཐོག་བཅའ་ཁྲིམས་གཙོ་བོར་གྱུར་བའི་ཁྲིམས་སྒྲིག་ཁག་ལ་བསྐྱར་བཅོས་དགོས་ངེས་རྣམས་བསྐྱར་བཅོས་ཀྱིས་།གོང་ས་མཆོག་གི་མཚན་གནས་རྗེས་འབྲེལ་གྱི་ཆབ་སྲིད་དང་འཛིན་སྐྱོང་གི་བྱེད་སྒོ་གང་ཡང་མི་དགོས་པ་ཞིག་ངེས་པར་བྱེད་དགོས་པའི་གསུང་འཕྲིན་ཞིག་བསྩལ་གནང་མཛད་ཡོད་།དེ་འདྲའི་གོང་ས་མཆོག་གི་སྐུ་ཉིད་ཀྱི་ཆབ་སྲིད་ཀྱི་ཐུགས་འགན་ཆ་ཆང་།མི་དམངས་ཀྱི་འོས་འདེམས་བྱས་པའི་འགོ་ཁྲིད་སོ་སོར་གནང་རྒྱུའི་ཐག་གཅོད་དེ་ནི།གོང་ས་མཆོག་གི་ཐུགས་དཀྱེལ་ཆེ་ལ་གཟིགས་རྒྱང་རིང་བའི་རླབས་ཆེན་གྱི་ཐག་གཅོད་ཞིག་ཡིན་མ་ཟད་།ད་དུང་གོང་ས་མཆོག་ནས་བོད་མི་རིགས་ཀྱི་དམངས་གཙོའི་བྱ་གཞག་ཐོག་ལ་འཇོག་གནང་མཛད་པའི་མཛད་རྗེས་དུ་མའི་ཁྲོད་ཀྱི་ཆེས་རླབས་ཆེན་གྱི་མཛེས་རྗེས་ཤིག་དང་།ང་ཚོ་གཞིས་བྱེས་བོད་མི་ཡོངས་དང་།མ་འོངས་པའི་བོད་ཀྱི་མི་རབས་རྗེས་མ་ཚོས་ཡང་ཡང་བཀའ་འདྲིན་རྗེས་དྲན་ཞུ་བའི་བོད་མི་རིགས་ཀྱི་ལོ་རྒྱུས་ཐོག་གི་སྤོབས་པ་བྱེད་འོས་པའི་གཏམ་སྙན་ཞིག་ཏུའང་འགྱུར་ངེས་ཡིན།